הוועדה המיוחדת לעניין נגיף הקורונה החדש ולבחינת היערכות המדינה למגפות ולרעידות אדמה, כנסת 23, פרוטוקול מספר 12, 2020-06-22 10:30

יפעת שאשא ביטון: בוקר טוב לכולם, אני פותחת את דיון הוועדה בנושא:

יפעת שאשא ביטון: הצעת חוק להארכת תוקפן של תקנות שעת חירום (נגיף הקורונה החדש – הגבלת פעילות), התש"ף-2020.

יפעת שאשא ביטון: אנחנו בדיון המשך לדיונים שקיימנו בסוף השבוע האחרון.

יפעת שאשא ביטון: יש כמה נושאים שהעלינו על סדר היום, גם של שר הבריאות וגם של קבינט הקורונה, שביקשנו שיידונו.

יפעת שאשא ביטון: כרגע יש לנו התייחסות ושינוי לגבי הנושא של ספרים, שהוא שינוי מבורך, אבל הוא עדיין לא שינוי עד הסוף.

נירה לאמעי רכלבסקי: זה שינוי שהמשרד הביא לנו הבוקר.

נירה לאמעי רכלבסקי: בסעיף 5(ב)(א1)(4), לגבי מספרה או עסק לטיפול לא רפואי בגוף האדם לרבות טיפולי רפואה אלטרנטיבית, יהיה כתוב כך: "המחזיק או המפעיל של המקום יוודא כי בעת הטיפול בלקוח יעטה המטפל מסכה כהגדרתה בצו בריאות העם ומגן פנים, וכן ישטוף ויחטא ידיו בין לקוח ללקוח".

נירה לאמעי רכלבסקי: פטרו את העוסקים האלה מחובת לבישת כפפות במהלך מתן הטיפול.

יפעת שאשא ביטון: הייתה פה זעקה.

יפעת שאשא ביטון: שמענו את אחד הספרים מדבר על המורכבות של הטיפול עם הכפפות, לכן הסרנו את הכפפות.

יפעת שאשא ביטון: אני רוצה לדבר על הנושא של מסכה כפולה.

יפעת שאשא ביטון: ראינו, לנוכח ההערות שהציג כאן אותו ספר, שכולם נדרשים בעטיית מסכה, אפילו מסכה כפולה.

יפעת שאשא ביטון: בניגוד לרופא שיניים שהמטופל לא חובש מסכה, בניגוד לטיפולי הקוסמטיקה שהמטופלים לא חובשים מסכה, כשאנחנו מדברים על ספר, גם הלקוח וגם הספר נמצאים עם מסכה.

יפעת שאשא ביטון: למה לא לפטור את הספרים מהמסכה השנייה?

אודי קלינר: אנחנו חושבים שמידת האינטימיות ומשך הטיפול של ספר באדם מהווים הצדקה של המיגון הנוסף הזה.

אודי קלינר: זה נכון שאצל רופא שיניים המטופל הוא בלי מסיכה, אבל זה לא בגלל שמישהו החליט שזה לא נדרש - פשוט כי אין ברירה, זה חלק ממהות הטיפול.

אודי קלינר: גם אצל רופאים שהם לא רופאי שיניים, כשמדובר בפרוצדורה מאוד אינטימית עם סיכון מוגבר, יש דרישה שהמטופל יהיה עם מסכה.

אודי קלינר: ויתרנו על הנושא של הכפפות, אבל אנחנו לא יכולים לוותר על המשקף אצל הספרים.

יפעת שאשא ביטון: פה אנחנו מאבדים את הציבור.

יפעת שאשא ביטון: כשאנחנו מדברים על דברים כי אין ברירה, אז יש עוד הרבה דברים שאין ברירה.

יפעת שאשא ביטון: אין מה להשוות בין האינטימיות של רופא שיניים שנמצא מול הפרצוף של המטופל, או האינטימיות של קוסמטיקאית שנמצאת מול הפרצוף של המטופל, לבין ספר שרוב הזמן נמצא מאחורי הלקוח או מצדדיו של הלקוח.

יפעת שאשא ביטון: אולי ברגעים בודדים, אם צריך פוני, הוא נמצא מקדימה.

יפעת שאשא ביטון: אם אנחנו מדברים על כך שיש כבר מיגון כפול כי גם הלקוח וגם הספר חובשים מסיכה, למה צריך שהספר יהיה עם שתי מסכות?

יפעת שאשא ביטון: במקום שאין היגיון אנשים עושים דין לעצמם.

יפעת שאשא ביטון: כשהם עושים דין לעצמם בדבר אחד והשמיים לא נופלים, הם יעשו דין לעצמם גם בדברים אחרים.

יפעת שאשא ביטון: השאלה אם אנחנו רוצים את הציבור איתנו בעת הלא פשוטה הזאת, או שאנחנו מוותרים על הציבור.

יפעת שאשא ביטון: אני אשמח להתייחסות ולחשיבה מחודשת.

אודי קלינר: אם היינו יכולים לחייב שהמטופל אצל רופא השיניים והלקוח אצל הקוסמטיקאי יהיו עם מסכה, היינו עושים את זה, אבל אי אפשר, כי מהות הטיפול זה אזור הפה, אזור הפנים.

יפעת שאשא ביטון: לא ביקשתי שתוסיף מסכה למי שנמצא אצל רופא שיניים, ביקשתי לפטור את הספרים ממסכה כפולה.

יפעת שאשא ביטון: אם אנחנו מדברים על מסכה כפולה, אז גם הספר וגם הלקוח חובשים מסכה.

יפעת שאשא ביטון: כשאנחנו בודקים לעומק ומחפשים את ההיגיון, אנחנו רואים שפה אין היגיון.

יוליה מלינובסקי: אנשים לא יצייתו להוראות האלו.

יוליה מלינובסקי: כשאני יושבת אצל הספר, הוא נמצא מאחוריי או מצדדיי.

יוליה מלינובסקי: כשהוא עושה צבע, הוא גם ככה עם כפפות.

יוליה מלינובסקי: הדרישות צריכות להיות הגיוניות.

יפעת שאשא ביטון: ד"ר קלינר, אני מבקשת שתהיה בשיח עם נציגת משרד הבריאות, כדי לנסות לפתור את הסוגיה הזאת.

יפעת שאשא ביטון: אני מכירה את המורכבות בעת שאנחנו נמצאים בה, אבל אנחנו מדברים על כך שגם הספר עם מסכה וגם הלקוח עם מסכה, על כך שאין מידת אינטימיות כמו שיש בטיפולים קוסמטיים וברפואת שיניים.

יפעת שאשא ביטון: מרבית הזמן גם הספר לא נמצא עם הפנים לבן אדם, הוא נמצא מאחוריו או מצדדיו.

יפעת שאשא ביטון: אני מבקשת שכל ההיבטים האלה יילקחו בחשבון.

יפעת שאשא ביטון: נשמח לקבל התייחסות במהלך הדיון.

יוליה מלינובסקי: הנושא הזה הוגש כהסתייגות לוועדה ולמליאה.

יפעת שאשא ביטון: הסיפור של מסיבות י"ב, ושמעתם את זה ממני לא פעם אחת, מאוד מאוד חורה לי.

יפעת שאשא ביטון: חורה לי שאנחנו לא מאפשרים לילדים האלה לחגוג את מסיבת הסיום שלא כמו גנבים בלילה.

יפעת שאשא ביטון: זה לא ששנה הבאה תהיה להם הזדמנות חוזרת.

יפעת שאשא ביטון: התייחסו אלינו מאוד ברצינות משרד הבריאות, משרד ראש הממשלה וקבינט הקורונה כשניהלנו איתם את השיח, אבל בכל זאת הם החליטו שלא לאשר את זה.

יפעת שאשא ביטון: אם הילדים נמצאים כל היום ביחד, אין שום סיבה שבערב הם לא יהיו ביחד.

יפעת שאשא ביטון: הדבר היותר חמור בעיני זה שהילדים האלה כן חוגגים את מסיבות הסיום, הם כן עושים נשפים.

יפעת שאשא ביטון: אם הם רואים שהם חורגים מהכללים והשמיים לא נופלים, הם יבינו שגם בדברים אחרים אפשר לחרוג ולא קורה שום דבר.

יוליה מלינובסקי: והכל זה בתמיכת ההורים, המשפחות.

יפעת שאשא ביטון: העלינו את זה על סדר היום.

יפעת שאשא ביטון: הייתי שמחה אם היו מאפשרים לילדים לקיים את טקסי הסיום שלהם בתוך בתי הספר.

נירה לאמעי רכלבסקי: משרד הבריאות ביקש לשמור אצל בעל המקום מספרי טלפון של עובדי שירות, של עובדים שהיו באירוע מסוים, של משתתפים שלאו דווקא רכשו כרטיסים.

יפעת שאשא ביטון: זה משהו שדיברנו עליו בפעם הקודמת.

נירה לאמעי רכלבסקי: עשינו שינוי לגבי חובת עטיית מסכות.

נירה לאמעי רכלבסקי: אנחנו אומרים שהמחזיק של מקום צריך לעמוד בהוראות של צו בידוד בית, שעניינן, בין היתר, האחריות שלו לא להכניס למקום ולא לתת שירות למי שאיננו עוטה מסכה.

יוליה מלינובסקי: מה זאת אומרת "לא להכניס למקום"?

יוליה מלינובסקי: מה אם הוא אומר לי לא להיכנס ובכל זאת נכנסתי?

יפעת שאשא ביטון: כששאלת בדיון הקודם איפה כתוב שחובה לעטות מסכות, אמרנו לך שיש הפנייה לחוק אחר.

יפעת שאשא ביטון: את ביקשת שיבהירו את זה פה.

לילך וגנר: מאחר שהרחבתם את הרשימה הטלפונית למשתתפים, לעובדים וכו', צריך שהוראות הסודיות יחולו גם לגביה.

נירה לאמעי רכלבסקי: הוראות הסודיות חלות לגבי כל מספרי הטלפון.

לילך וגנר: אני רוצה להקריא את סעיף העונשין שביקשתי שייכנס ובטעות לא נכלל: "המפעיל, בעצמו או באמצעות אחר, מקום תרבות בקיום פעילות תרבות בה אשר מספר המשתתפים עולה על מספר האנשים המותר, או מפעיל מקום תרבות בקיום פעילות תרבות שלא בהושבת הצופים במקומות מסומנים בלי שקבע או יישם מנגנון למניעת התקהלות או התקבצות של השוהים במקום, והכל בניגוד לתקנה 5(ב)(13)".

נירה לאמעי רכלבסקי: לילך, הייתה לכם הערה לגבי ההגדרה של אירוע באופן פרטני.

נירה לאמעי רכלבסקי: משרד התרבות הבהיר שזה לא מקובל עליו.

לילך וגנר: נברר את זה תוך כדי ההסתייגויות.

נירה לאמעי רכלבסקי: כרגע זה לא בנוסח.

מיכל גולדברג: הוועדה הציעה להוסיף לחוק עצמו סעיף שיאפשר לממשלה להתיר בצו ובאישור ועדה מקומות שפעילותם אסורה היום לפי תקנה 5(א).

מיכל גולדברג: שר הבריאות מבקש שאם מאפשרים פעילותם של מקומות שהיום היא אסורה, צריך גם לאסור על פעילות של מקומות שפעילותם הותרה.

מיכל גולדברג: היו מקומות שעם הזמן היתרנו את הפעילות שלהם, כמו אולמות אירועים, קניונים וכו'.

מיכל גולדברג: שר הבריאות חשב שנכון, בטח לאור מצב התחלואה היום, לאפשר גם את האפשרות השנייה בצו ובאישור ועדה.

מיכל גולדברג: לא קיבלנו לזה הסכמה בתוך הממשלה, כיוון שמדובר בנוסח שונה מהנוסח שאושר בוועדת שרים, לכן אנחנו מבקשים להישאר בנוסח כפי שהממשלה הציגה.

נירה לאמעי רכלבסקי: אתם לא רוצים את מנגנון ההקלה?

מיכל גולדברג: ללא מנגנון ההקלה.

יפעת שאשא ביטון: אתם מבטלים את מה שאפשרנו בפעם הקודמת, את המנגנון שמאפשר לקבל הקלות תוך כדי תנועה?

מיכל גולדברג: נכון, את המנגנון שמאפשר לפתוח מקומות שהיום סגורים.

יוליה מלינובסקי: למה?

מיכל גולדברג: ביקשנו שאם מאפשרים את זה, אפשר יהיה גם לסגור מקומות שהיום פתוחים.

יפעת שאשא ביטון: זה או הכל או כלום?

יפעת שאשא ביטון: זה לא מקובל.

יפעת שאשא ביטון: אם תרצו לייצר סגירה נוספת, תוכלו להביא לכאן צו.

מיכל גולדברג: זה מה שאנחנו מבקשים, שזה יהיה צו באישור ועדה.

יוליה מלינובסקי: למה אי אפשר כבר עכשיו לכתוב שאפשר לפטור?

מיקי לוי: אנחנו מאפשרים לממשלה גמישות.

מיכל גולדברג: אנחנו מבקשים את הגמישות לפתוח ולסגור בצו ובאישור הוועדה.

גאל אזריאל: יש הצעת חוק ממשלתית שמדברת על גמישות רק לגבי המספרים, לא לגבי דברים נוספים.

גאל אזריאל: בדיון הקודם בוועדה הוצע לאפשר גמישות מבחינת מנגנון ההקלה.

גאל אזריאל: חוק נמצא ברמה של חקיקה ראשית, לא ברמה של תקנות.

גאל אזריאל: כל תיקון של חוק מחייב שלוש קריאות בכנסת, להבדיל מתקנות שלפעמים מחייבות אישור של ועדה בכנסת.

גאל אזריאל: אנחנו מסכימים לאפשר גמישות במנגנון ההקלה.

גאל אזריאל: בהחמרה יש פגיעה משמעותית בזכויות יסוד, שזה דבר שמצריך חקיקה בכנסת, לכן זה לא מקובל.

יפעת שאשא ביטון: אתם מתנתקים מהקונטקסט הרפואי.

יפעת שאשא ביטון: אנחנו נמצאים במצב שהוא תוך כדי תנועה.

יפעת שאשא ביטון: מה הבעיה שזה יהיה דו כיווני?

יפעת שאשא ביטון: זה רק איפה שנוח?

גאל אזריאל: זה לא עניין של נוחות, זה עניין של פגיעה בזכויות אדם.

גאל אזריאל: הכנסת אמורה לקדם את הדברים האלה.

יפעת שאשא ביטון: גם החברים שיושבים כאן הם כנסת.

מיקי לוי: לא שמעתי את הטענות האלה כשדיברו על ראש ממשלה חלופי.

יוליה מלינובסקי: אם תוך כדי תנועה יהיו הקלות, זה אוטומטית ייכנס.

יפעת שאשא ביטון: אם יהיה פה איזה משבר וצריך יהיה לסגור, יביאו את זה לוועדה.

יפעת שאשא ביטון: מיכל, אנחנו יכולים להכניס את זה לשני הכיוונים?

מיכל גולדברג: זה מה ששר הבריאות ביקש.

יפעת שאשא ביטון: אנחנו מוכנים לאפשר את זה לשני הכיוונים.

יוליה מלינובסקי: באיזה מצב ההחמרה נמצאת?

נירה לאמי רכלבסקי: ההחמרה צריכה לעבור בחוק.

יוליה מלינובסקי: אם מדובר בחוק, אז יש לי אפשרות להילחם ולהביע את עמדתי בהסתייגות.

יוליה מלינובסקי: אם זה צו, הקואליציה מתגייסת ונגמר הסיפור.

יפעת שאשא ביטון: בכל מקרה הקואליציה תתגייס.

יפעת שאשא ביטון: אנחנו רוצים להתנהג בהתאם להתפתחות של הנגיף.

יפעת שאשא ביטון: אם אנחנו נמצאים במקום שאנחנו רואים שאנחנו משתלטים על זה ואפשר לשחרר לחץ, אנחנו יכולים לשחרר את הלחץ פה בוועדה, אבל אם אנחנו רואים שאנחנו מגיעים לאיזו שהיא התפרצות שיוצרת איזה משבר, אנחנו רוצים שזה יבוא לוועדה.

יפעת שאשא ביטון: אנחנו רוצים שזה יגיע לכאן לדיון בלי כל התהליך של החקיקה.

יפעת שאשא ביטון: בזמן חירום צריך להגיב מהר.

יוליה מלינובסקי: מה המשמעות של צו?

נירה לאמעי רכלבסקי: צו עובר באישור ועדה, הוא לא פוגש את המליאה.

נירה לאמעי רכלבסקי: הם רוצים שזה יהיה משהו שדורש שלוש קריאות.

יפעת שאשא ביטון: אם ביצירת ההקלות זה לגיטימי, אין שום סיבה שזה לא יהיה לגיטימי גם בהחמרה.

יפעת שאשא ביטון: אף אחד לא קם בבוקר ורוצה להחמיר.

יפעת שאשא ביטון: חברי הוועדה יוכלו להחליט, כמובן על סמך נתונים שהם יקבלו, אם עושים את זה או לא עושים את זה.

נירה לאמעי רכלבסקי: כמו שהסבירה גאל, ההחמרה פוגעת בזכויות של אנשים.

יפעת שאשא ביטון: אני מצילה את החיים שלהם.

יפעת שאשא ביטון: אנחנו מבקשים שזה יהיה דו-סטרי, דו-כיווני.

יוליה מלינובסקי: אני מסתייגת מזה.

יפעת שאשא ביטון: אנחנו מחמירים רק אם חס וחלילה נצטרך.

יפעת שאשא ביטון: זה כדי להציל את החיים שלהם.

יוליה מלינובסקי: אני ראיתי איך הדברים התנהלו.

יפעת שאשא ביטון: הדברים התנהלו כשלא הייתה כנסת, כשכל העולם היה צריך להגיב מהיום ללפני רגע, לא לעוד רגע.

יפעת שאשא ביטון: בסוף היינו במצב חירום.

ג'אבר עסאקלה: אנחנו יכולים לפקח בוועדה.

ג'אבר עסאקלה: תהליך של שלוש קריאות במליאה זה סיפור מסובך.

יפעת שאשא ביטון: כשצריך להגיב כאן ועכשיו.

יוליה מלינובסקי: אני מבקשת התייעצות סיעתית.

יפעת שאשא ביטון: אנחנו יוצאים לחמש דקות הפסקה.

יפעת שאשא ביטון: אנחנו נתחיל בהקראת ההסתייגויות.

נירה לאמעי רכלבסקי: אנחנו מתחילים בהסתייגויות של חברת הכנסת יוליה מלינובסקי וכל סיעת ישראל ביתנו.

נירה לאמעי רכלבסקי: במקום המילים: "יעמדו בתוקפן עד יום ט"ו באב התש"ף (5 באוגוסט 2020)" יבוא: "יעמדו בתוקפן עד יום ב' באב התש"ף (23 ביולי 2020).

נירה לאמעי רכלבסקי: "

יוליה מלינובסקי: אנחנו מבקשים לקצר את הזמן של תקנות שעת החירום ל-30 יום, כדי שהממשלה תשכיל להביא כמה שיותר מהר את חוק המסגרת.

יוליה מלינובסקי: הסיטואציה שנוצרת פה היא סיטואציה בלתי נסבלת: יש מלא תקנות, כל ועדות הכנסת דנות על התקנות.

יוליה מלינובסקי: רק כדי לברר את סוגיית המסכות היינו צריכים להיות פה בחקירות.

יוליה מלינובסקי: הפעלתי את ועדת חוקה, חוק ומשפט כדי לברר בדיוק מה כתוב שם.

יוליה מלינובסקי: ככל שיעשו את זה בצורה מרוכזת, מסודרת וכוללת, כך יהיה יותר טוב.

ג'אבר עסאקלה: סיעת הרשימה המשותפת מצטרפת להסתייגות הזאת.

יוליה מלינובסקי: אנחנו רוצים לכלול גם מבנה ספורט מקצועי.

יוליה מלינובסקי: אני לא רואה שום סיבה שלא תהיה נוכחות במבני ספורט מקצועיים.

נירה לאמעי רכלבסקי: זה רק לגבי מספר שוהים.

נירה לאמעי רכלבסקי: הפעילות עצמה לא מאושרת.

יפעת שאשא ביטון: פעילות הספורט המקצועי-תחרותי מאושרת.

יפעת שאשא ביטון: היא רוצה שיהיה קהל.

יוליה מלינובסקי: אני רוצה שיהיה קהל.

יוליה מלינובסקי: במקום להעמיד אדם בכניסה למקום עבודה שיעמוד שלוש-ארבע שעות, אנחנו מציעים שתהיה עמדה עם טפסים וכל אחד מהעובדים ימלא בעצמו.

יוליה מלינובסקי: חשבנו שנושא המעליות לא הגיוני כשמדובר במשפחה גרעינית, לכן אנחנו מבקשים למחוק את זה.

יפעת שאשא ביטון: סיכמנו שבמעליות תהיה אחידות.

מיכל גולדברג: נכון, צריך לתקן.

יוליה מלינובסקי: זה לא תוקן.

מיכל גולדברג: במקום פתוח לציבור ובמקום עבודה קיים איסור שהייה של יותר משני אנשים במעלית.

מיכל גולדברג: בבניין מעל חמש קומות - עד מחצית מהתפוסה המותרת.

נירה לאמי רכלבסקי: מה לגבי בניין מגורים פרטי?

מיכל גולדברג: לגבי בניין מגורים אין הוראה שאוסרת.

מיכל גולדברג: ההגבלות על נסיעה במעלית חלות במקום עבודה ובמקום הפתוח לציבור, שזה כל מקום שאדם מהציבור יכול להיכנס אליו.

יפעת שאשא ביטון: שם יש אחידות?

מיכל גולדברג: שם יש אחידות.

מיקי לוי: מעלית זה המקום הכי מסוכן.

מיכל גולדברג: שם מותר לנסוע עד שני אנשים במעלית.

מיכל גולדברג: בבניינים מעל חמש כמות - עד מחצית מהתפוסה המקסימאלית, למעט אנשים שגרים באותו מקום.

מיכל גולדברג: אם יש משפחה בת חמש או שש נפשות שרוצה לעלות יחד במעלית, היא יכולה.

יוליה מלינובסקי: אם פתחו את כל הבריכות, למה לא בריכות לפעוטות?

מיכל גולדברג: בבריכות לפעוטות יש יותר חשש מהדבקה.

יוליה מלינובסקי: אתם דורשים בבריכות מרחק של שישה מטר לאדם.

יוליה מלינובסקי: אנחנו מבקשים להקטין את זה לארבעה מטר.

יוליה מלינובסקי: אם הדרישה היא מרחק של שני מטר, למה פה זה שישה מטר?

יוליה מלינובסקי: הדרישה צריכה להיות כזאת שגם המקומות יוכלו לעמוד בה.

יוליה מלינובסקי: אנחנו מבקשים לבטל את ההגבלה של 250 אנשים לאירוע.

יוליה מלינובסקי: אנחנו מבקשים שהכל יעבוד לפי מטרים.

יוליה מלינובסקי: יש אולם קטן, אולם גדול, אולמות באוויר הפתוח.

יוליה מלינובסקי: שמעתי את פרופסור פרידמן בערוץ 13, פרופסור מאוד מכובד, איש רפואה מהמדרגה הראשונה.

יוליה מלינובסקי: הוא דיבר על כך שעטיית מסיכה באוויר הפתוח, אם בשפת הים או בפארק, לא מסתדרת עם ההיגיון הפשוט והבריא.

יוליה מלינובסקי: מה אני אעשה עם המסכה אם אני רוצה להיכנס לים?

יוליה מלינובסקי: לאן אני אזרוק אותה?

יוליה מלינובסקי: זה לא עובד, זה לא יעבוד, אלא אם כן בגדי הים יהיו עם מסכות.

יוליה מלינובסקי: אנחנו מבקשים שהמאגר הטלפוני יהיה באחריות המזמין, לא באחריות בעלי האולמות, כי מהר מאוד זה יעבור לכל מיני חברות שיווק.

נירה לאמעי רכלבסקי: כאן זה רק מספרי טלפון.

יוליה מלינובסקי: יהיו גם שמות.

יוליה מלינובסקי: אנחנו מבקשים שגם באצטדיון או במבנה אחר שבו מתקיים אירוע ספורט מקצועי יהיה המודל של שני מטר לאדם, לא המגבלה של 250 אנשים.

יוליה מלינובסקי: אנחנו חושבים שצריך לפתוח את זה באחריות המפעיל, באחריות הקבוצות, כי ממילא זה קורה.

יוליה מלינובסקי: כולנו ראינו את ההתקהלויות של האוהדים בסוף השבוע.

יוליה מלינובסקי: צריך לשים ביציע ובכניסה מחיצות, איפה שיש התקהלות של הרבה אנשים בו זמנית.

יוליה מלינובסקי: אם האוהדים רוצים להיות באולמות, הם צריכים לעטות מסכות, ואם הקבוצות רוצות שיהיו אוהדים, הן צריכות לעשות משהו.

יוליה מלינובסקי: אם זה לא יעבוד, תמיד אפשר לסגור.

יוליה מלינובסקי: אנחנו חושבים שצריך לפתוח.

יוליה מלינובסקי: אנחנו חושבים שצריך לסמוך על האזרחים, כי אזרחי מדינת ישראל הם לא עדר, יש להם שכל.

יוליה מלינובסקי: אני מבקשת שהספרים במספרות לא יהיו חייבים לעטות מסכה נוספת.

יפעת שאשא ביטון: נקבל על זה תשובה ממשרד הבריאות.

יוליה מלינובסקי: נוריד את ההסתייגות הזאת אם משרד הבריאות יסכים לזה.

יוליה מלינובסקי: אני מסכימה עם היושבת-ראש שאמרה שהספר לא נמצא מולי, הוא בדרך כלל נמצא מאחור או מהצד.

יוליה מלינובסקי: אנחנו חושבים שאת הסעיף של העונשין צריך למחוק.

יוליה מלינובסקי: אנחנו לא בקטע של להעניש אזרחים, אנחנו בקטע של לעזור, להסביר ולסייע לאזרחים.

יוליה מלינובסקי: הקנס הוא מוצא אחרון.

יוליה מלינובסקי: אנחנו לא חושבים שהקנס זה משהו שיעבוד.

יפעת שאשא ביטון: צריך לבדוק אם אפשר לייצר מנגנון של אזהרה.

יפעת שאשא ביטון: גם אם לא נעשה את זה בתקנות של ה-45 יום, לפחות נעשה את זה בחוק המסגרת, כדי לאפשר איזה שהוא תהליך מול הציבור שלא בא ממקום אגרסיבי.

מיכל גולדברג: ההוראה דיברה על כך שצריך לתת התראה לבן אדם שלא עוטה מסכה.

מיכל גולדברג: ראינו שהמצב הוא בכי רע מבחינת עטיית מסכות, לכן הורדנו את העניין של ההתראה.

יפעת שאשא ביטון: מה זה משנה אם זו התראה או קנס?

יפעת שאשא ביטון: אם מוציאים התראה לאדם מסוים ומחר תופסים אותו בלי מסכה - הוא מקבל קנס.

יוליה מלינובסקי: זה רשום במערכת.

מיכל גולדברג: לשוטר יש שיקול דעת.

מיכל גולדברג: רק שוטרים מוסמכים להטיל קנס על אי עטיית מסכה.

מיכל גולדברג: לפני כן הייתה הוראה שחייבה לתת התראה בפעם הראשונה, רק אחר כך קנס.

מיכל גולדברג: ההוראה הזאת בוטלה, כיוון שהנושא של המסכות הוא קריטי, אקוטי, מאוד חשוב.

יוליה מלינובסקי: אני חושבת ששוטר או פקח עירוני מטעם הרשות המקומית חייב לשאת איתו מלאי של מסיכות.

יוליה מלינובסקי: אתם רוצים שאנשים ישימו מסיכות?

יוליה מלינובסקי: תחלקו אותן, תדאגו לתת אותן לאזרח.

יוליה מלינובסקי: אם הוא מסרב, זה כבר סיפור אחר.

יוליה מלינובסקי: 99% מהאנשים יגידו: שכחתי, שמתי ברכב, לא לקחתי איתי.

יוליה מלינובסקי: המדינה לא יכולה רק להעניש, היא צריכה גם לתת.

יוליה מלינובסקי: אם תופסים את האדם בפעם השנייה לא עוטה מסכה, תטילו קנס, אבל קודם כל תדאגו שיהיה לאדם את אמצעי המיגון הזה.

יוליה מלינובסקי: לאחר סעיף 8 יבוא 9: " ממשלת ישראל תבצע התאמות לאור השינויים הדיגיטליים בשירותים הציבוריים הניתנים לכל לאזרחי המדינה בזמן קיום תקנות לשעת חירום ובפרט לאוכלוסיות מיוחדות; תייצר חלופות לאמצעיים הדיגיטליים ותאפשר להם נגישות לשירותים הללו בשוויון מוחלט.

יוליה מלינובסקי: "

ג'אבר עסאקלה: יש לכתוב שהמדינה תבטיח לרשויות המקומיות משאבים כספיים כדי להעסיק פקחים עירוניים שיאכפו את התקנות האלו.

ג'אבר עסאקלה: אנחנו יכולים להחליט שיש תקנות, אבל להרבה מאוד רשויות אין את המשאבים הכספיים והמשאבים האנושיים כדי לאכוף את התקנות.

ג'אבר עסאקלה: אני מסכים לעניין של התראה לפני ענישה.

ג'אבר עסאקלה: אני חושב שאזהרה אחת או שתיים לפני הענישה זה מאוד מאוד יעזור.

ג'אבר עסאקלה: רשמתי לעצמי את העניין של הספרים, אבל זה בדיון.

ג'אבר עסאקלה: נקווה שנקבל בשורות טובות.

יוליה מלינובסקי: אם הם יסכימו להוריד את המסיכה השנייה, גם אני אוריד את ההסתייגות מהמסיכה.

ג'אבר עסאקלה: בסעיף שמדבר על אולמות השמחה, בסעיף 12, אני חושב שמן הראוי יהיה לקבל החלטה לפי שטח האולם.

ג'אבר עסאקלה: את שטח האולם נחלק לשני מטר, וזה יהיה המספר הקובע.

יפעת שאשא ביטון: זה מתכתב עם ההסתייגות של מלינובסקי.

יפעת שאשא ביטון: אפשר להכניס את זה יחד.

ג'אבר עסאקלה: כמובן.

ג'אבר עסאקלה: לחלופין, אם לא הולכים על שני מטר, אני מציע לקבוע שיהיו עד 500 אנשים באולם.

מיקי לוי: ובתנאי שהאולם מכיל 500.

ג'אבר עסאקלה: והאופציה השלישית, לחלק אולמות גדולים לשני אולמות נפרדים, להחשיב את זה לשני אולמות, לא לאולם אחד.

ג'אבר עסאקלה: יש תרבויות, כמו אצל החרדים, כמו אצלנו הערבים, שיש הפרדה בין נשים וגברים, שיש אולמות נפרדים לחלוטין.

ג'אבר עסאקלה: אני חושב שכדאי לקחת את זה בחשבון.

מיקי לוי: בסעיף 12(א)(1), בתוספת להצעת החוק, אני מבקש למחוק את המילים: "ואולם לא ישהו באירוע מספר אנשים העולים על 250".

מיקי לוי: אני מבקש שמפתח החלוקה יהיה לפי מטרים.

מיקי לוי: אם יש אולם ענק שיכול להכיל 2,500 אנשים, בעל האולם לא יפתח בשביל 250 אנשים.

מיקי לוי: 250 זה מספר שרירותי, לטעמי.

מיקי לוי: אני מוכן לקבל כל מפתח אחר שהוא הגיוני ולא שרירותי.

מיקי לוי: ההסתייגות השנייה היא לעניין הקנסות.

מיקי לוי: גם ככה התקופה היא תקופה קשה, אנשים הפסידו כסף.

מיקי לוי: אנחנו מציעים שהקנסות יופחתו ב-50% ממה שקבוע בנוסח שהובא לוועדה, ושתינתן התראה של פעם אחת לפחות.

מיקי לוי: הסתייגות נוספת היא לסעיף 5.

מיקי לוי: אם אפשרו קיום חתונות או אירועים עד 250 אנשים, מדוע לא לאפשר קיום כנסים בבתי מלון שפתחו את שעריהם?

מיקי לוי: יש צוות, יש מטבח, יש אולם, יש את כל האפשרויות - אלכוג'ל, מסיכות.

מיקי לוי: מדוע לא לאפשר לו לעשות כנסים מקצועיים?

מיקי לוי: אין תיירות חוץ, חברים.

מיקי לוי: תיירות הפנים מקרטעת, כי לאנשים אין כסף.

מיקי לוי: מספר המלונות שפתחו את שעריהם מועט ביחס למספר בתי המלון שקיימים בארץ.

מיקי לוי: מדוע לא להקל בעניין הזה?

מיקי לוי: אם לתיאטרון הרשינו לחזור בשבוע שעבר, למה פה לא?

יפעת שאשא ביטון: חתונות אפשר, מופעי תרבות אפשר.

יפעת שאשא ביטון: אנחנו יודעים שגם הלימודים, אם באקדמיה וכו', חוזרים.

יפעת שאשא ביטון: למה כנסים מקצועיים לא? אולי אפשר לייצר שם הגבלה.

יפעת שאשא ביטון: אין לי בעיה שנאשר אותם בתנאים שהם קצת פחות בומבסטיים, אבל בואו נייצר את האפשרות.

יפעת שאשא ביטון: מדובר פה על עניין של תעסוקה, על עניין כלכלי.

יפעת שאשא ביטון: יש הרבה מאוד אנשים שהפרנסה שלהם היא לארגן את הכנסים האלה, שלא לדבר על הנושא של הקידום בתוך מקומות העבודה.

יפעת שאשא ביטון: אנחנו נשמח שתכניסו את העניין של כנסים מקצועיים.

יואל רזבוזוב: סעיף 2 מתייחס למתקן שעשועים שנמצא בשטח ציבורי.

יואל רזבוזוב: אני לא רופא מומחה, אבל אני יודע שיש עמדה שמנוגדת לסעיף הזה, והיא אומרת שאי אפשר להידבק ממתקני שעשועים.

יואל רזבוזוב: הייתי שמח לשמוע למה משרד הבריאות לא מאפשר.

יפעת שאשא ביטון: פרופסור חגי לוין התייחס לזה בדיון הקודם.

יפעת שאשא ביטון: אני יכולה להגיד לכם שכשהילדים מגיעים לפארק הם גם עולים על המתקנים.

יפעת שאשא ביטון: אנחנו צריכים לתפוס את זה במקומות שיש לנו שליטה, לא איפה שאנחנו יודעים שזה פשוט לא מתיישב עם ההיגיון.

אודי קלינר: אני רוצה לעדכן לגבי הספרים.

אודי קלינר: אני חושב שנוכל לוותר על עניין המשקף במקרים בהם מקבל הטיפול חובש מסיכה.

אודי קלינר: אנחנו נעקוב אחרי זה בהמשך.

אודי קלינר: אני מקווה שזה לא יגרום לשום דבר שהוא שלילי.

יפעת שאשא ביטון: אנחנו מדברים רק על הספרים, אנחנו מחריגים רק אותם.

אודי קלינר: כן, אנחנו נהיה מוכנים לתיקון הזה.

אודי קלינר: אני לא מכיר אמירה שמדברת על כך שלא ניתן להידבק ממתקני שעשועים, אבל אני אשמח לקבל את המסמך.

אודי קלינר: אני יודע שהדבקה ממשטחים היא לא דרך ההדבקה העיקרית.

אודי קלינר: מכיוון שילדים עולים על מתקנים ולא חלה עליהם חובה של עטיית מסיכות, ההדבקה שיכולה להיות שם היא הדבקה רגילה, לאו דווקא ממשטחים.

אודי קלינר: צריך להבין שכל דבר שפותחים מעלה את סיכוי ההדבקה ואת מספר המודבקים.

אודי קלינר: מאז שפתחנו את המשק, שזה דבר טוב, אנחנו רואים עלייה בתחלואה.

אודי קלינר: צריך לפתוח, אבל בזהירות.

אודי קלינר: לא כל דבר אפשר לפתוח באופן חופשי.

משה אבוטבול: אי אפשר להשאיר את נושא האולמות בכמות של 250 אנשים, כי זה מכביד על בעלי האולמות מבחינה כלכלית, זה מכביד על משפחות ברוכות ילדים.

משה אבוטבול: 250 אנשים אצלנו זו מסיבת יום הולדת, לא חתונה.

משה אבוטבול: צריכה להיות קורלציה בין כמות המשתתפים לשטח האולם, בפרט אם בודקים חום, משאירים טלפונים, מחטאים.

משה אבוטבול: אי אפשר להעניש ציבור כזה גדול.

משה אבוטבול: אם אתם מתקשים עם 500, אני מוכן להיות ג'נטלמן ולרדת ל-400, אבל אתם לא יכולים להיות סגורים יותר מדי.

משה אבוטבול: אם לא תסכימו, התחושה תהיה מאוד לא נעימה.

משה אבוטבול: תנסו לבוא קצת לקראת.

יפעת שאשא ביטון: יש פה דברים שגם לנו קשה איתם.

יפעת שאשא ביטון: צריך לזכור שזה ל-45 ימים.

יפעת שאשא ביטון: יש לנו עכשיו את התקופה הקרובה לדון בחוק המסגרת ובתקנות שיבואו בעקבותיו, כדי לייצר מנגנונים שהם יותר קבועים.

מיכל גולדברג: העניין של מגן פנים, שמופיע תחת החובה לעטות מגן פנים בנוסף למסיכה בעת הטיפול בלקוח, מופיע לא רק לגבי מספרות, הוא מופיע לגבי כל עסק לטיפול לא רפואי בגוף האדם.

מיכל גולדברג: את ההצעה לאפשר לא לעטות מגן פנים בתנאי שהלקוח והמטפל עוטים מסיכה אנחנו מבקשים להחיל על כלל הקטגוריה, לא רק לגבי הספרים.

נירה לאמי רכלבסקי: מספרה או עסק לטיפול לא רפואי בגוף האדם, לרבות רפואה אלטרנטיבית.

מיכל גולדברג: ניתן יהיה לוותר על מגן בפנים בתנאי שגם הלקוח וגם המטפל עוטים מסיכת פאה.

לילך וגנר: צריך יהיה להתאים את העבירה הפלילית.

ניר שפר: אני רוצה להתייחס לכמות האנשים.

ניר שפר: צריך לזכור שיש אולמות מאוד מאוד גדולים.

ניר שפר: כשאתה מכניס כמות של 250 אנשים לאולם כזה, יש עוד המון אפשרויות מבחינת ההושבה מעבר ל-250.

ניר שפר: המפתח למסעדות מבחינת תכולת האנשים הוא 85%.

ניר שפר: בתרבות המפתח הוא 75%.

ניר שפר: שני מטר מרובע זה 50% מהרישוי שלנו.

ניר שפר: הרישוי שלנו הוא מטר מרובע לאדם.

ניר שפר: אירועים של משפחות מאוד גדולות, משפחות ברוכות ילדים, דתיים, פריפריה, הם אירועים יותר גדולים.

ניר שפר: מדובר שם באולמות עם שטחים מאוד מאוד גדולים.

ניר שפר: חבל מאוד שלא תהיה להם ההזדמנות לעשות חתונה שתכיל את המשפחה.

ניר שפר: 250 אנשים לא מכסה את זה.

ניר שפר: קיבלנו את התו הסגול ממשרד הבריאות עם שני מטר מרובע.

ניר שפר: לא הייתה שם הגבלה של 250 - הייתה שם התייחסות לגודל האולם.

ניר שפר: אנחנו מבקשים להתייחס לגודל האולם.

ניר שפר: הציע חבר הכנסת 400 אנשים.

ניר שפר: תקבעו כמות שאפשר יהיה לחיות איתה, כי 250 זו איזו שהיא כמות שרירותית שמקפחת את המשפחות הגדולות ואת אותם בעלי אולמות גדולים שמבחינתם כמות של 250 לא רק שלא כלכלית - היא גם מגדילה את המשבר, ואנחנו במשבר מאוד גדול.

חגי לוין: אם יש חולה שנוכח בחתונה, כל אורחי החתונה יצטרכו להיכנס לבידוד.

חגי לוין: אופי הפעילות שם הוא כזה שאנשים באים באינטראקציה זה עם זה.

חגי לוין: הדוברים כאן לוקחים את העניין של 250, שניתן באופן מאוד חריג לחתונה בגלל החשיבות של העניין, ומקישים מזה גם על אירועים אחרים כמו כנס.

חגי לוין: אני מצר על זה שאני לא יכול ללכת לכנסים מדעיים, אבל במקום שאנשים נפגשים זה עם זה יש סכנה.

חגי לוין: צריך ללכת לפי אופי הפעילות.

חגי לוין: לאור הדוח החמור של אמ"ן צריך להקטין את הכמות חזרה ל-50.

חגי לוין: אם אנחנו בפני גל שני כה נוראי, אולי בכלל צריך להחמיר יותר במקומות שבהם יש סכנת הדבקה.

חגי לוין: לא הייתי פה מערער על עמדת משרד הבריאות, לא הייתי מגדיל את כמות האנשים שיכולים להיכנס לאירועים.

חגי לוין: אני הייתי מציע לשקול מחדש את הנושא של 250 איש, כי שם יכולה להיות סכנה של הדבקה המונית.

חגי לוין: זה צריך להיות לפי אופי הפעילות.

חגי לוין: אם הולכים לקולנוע או לתיאטרון וכל אחד יושב בכיסא מוגדר, כאשר שם לא צריך לאפשר הליכה למזנון, אכילה וכן הלאה, אז הסיכון מאוד נמוך.

חגי לוין: צריך להסתכל על הסיכון בפועל, לא להסתכל רק על המטרים.

חגי לוין: גם כשהאולם ענקי ואנשים באינטראקציה זה אם זה יש סכנה גדולה של הידבקות.

משה אוסטר: בקשר לסעיף 2(ב) שנוגע לסמכות הממשלה להקל או להחמיר באישור הוועדה, אנחנו מבקשים שסמכות הממשלה, לפחות בקשר להקלות, תהיה לא רק לעניין מספר השוהים במקום - גם לעניינים נוספים.

משה אוסטר: יש כל מיני נושאים שהם כרגע בדיון בין המשרד לבין פרופסור גרוטו במשרד הבריאות.

משה אוסטר: אם יאושרו ההקלות, נבקש לא להגביל את הסמכות רק לעניין המספר.

יפעת שאשא ביטון: אוקי, מקובל.

משה אוסטר: לגבי הסעיף הפלילי, לגבי מפעיל מקום תרבות, אחד התנאים שנקבעו הוא יישום מנגנון למניעת התקהלויות של השוהים במקום.

משה אוסטר: נדמה לנו שהסעיף הזה הוא קצת מעורפל.

משה אוסטר: יישום מנגנון למניעת התקהלויות זה משהו שלא מופיע לגבי יתר המקומות.

משה אוסטר: יישום מנגנון להגבלת מספר האנשים, מספר הנכנסים, הוא הגיוני, אבל יישום מנגנון למניעת התקהלויות נראה לנו ציפייה מוגזמת מבעלים של מקום.

לילך וגנר: זה נכון שזה חריג.

לילך וגנר: הסיבה לניסוח הזה הוא החשש שהאירוע יצא מכלל שליטה.

לילך וגנר: אירוע של מופע, שאנחנו מברכים על החזרה שלו, יכול להפוך לאירוע שבו אנשים קמים, רוקדים, מתקבצים, מתקהלים.

לילך וגנר: השאלה, כמו שכל הזמן הזכרנו בפני חברי הכנסת, היא מידת השליטה של המפעיל לגבי ההתנהגות של האנשים.

לילך וגנר: אנחנו רוצים שהוא ייצור מנגנון שימנע את ההתקבצויות וההתקהלויות האלו, לרבות לצורך ריקוד.

לילך וגנר: הוא יכול לעשות את זה באמצעות סדרנים שיורו לאנשים לשבת, הוא יכול לעשות את זה באמצעות הודעה במיקרופון של האירוע:

לילך וגנר: האירוע מפסיק עד שלא תתיישבו במקומות שלכם.

לילך וגנר: יש לו מידת שליטה על האופן שבו מתנהל האירוע.

לילך וגנר: ניסינו ליצור הוראה גמישה שתאפשר לו לנקוט באמצעים מצד אחד, ומצד שני לא להגיד לו מה בדיוק הוא צריך לעשות כדי למנוע את ההתנהגות הזאת.

לילך וגנר: בדיוק כמו שעשינו מנגנון לוויסות הנכנסים בנושא של הכניסה לחנויות.

לילך וגנר: אם יש למישהו הצעה יותר טובה איך להטיל אחריות על המפעיל בדברים שהם בשליטתו כדי למנוע את התנהגות הזאת, אני אשמח לשמוע.

נירה לאמעי רכלבסקי: אם בעל מועדון קטן אומר לכם שאצלו המנגנון זה שהוא עולה לבמה ואומר: חברים, אם לא תחזרו לכיסאות אני מכבה את השלטר ומפסיק את ההופעה - זה בסדר מבחינתכם?

לילך וגנר: בדיוק.

נירה לאמי רכלבסקי: הוא לא צריך לשכור סדרנים מיוחדים לאירוע.

לילך וגנר: לא.

לילך וגנר: כל מקום לפי מידותיו.

לילך וגנר: אם זה מקום קטן שבו בעל האירוע עולה ואומר: חבר'ה, אם אתם עכשיו לא מפסיקים להתקבץ ולרקוד כאן אני סוגר את האירוע - מבחינתי זה מנגנון למניעת התקהלויות והתקבצויות.

נירה לאמי רכלבסקי: אם פקח מגיע ובעל המקום אומר לו שהמנגנון שלו זה לעלות על הבמה ולהגיד שהוא יוריד את השלטר - זה בסדר מבחינתכם?

לילך וגנר: לגמרי.

לילך וגנר: במקומות גדולים מנגנון הוויסות צריך להיות הצבת מישהו בכניסה, ובמקומות קטנים מספיק שלבעל המקום תינתן התראה כשמישהו נכנס כדי להגיד: אל תיכנס, כבר נמצאים פה יותר מידי אנשים.

יפעת שאשא ביטון: אני אשמח אם נוכל לייצר מנגנון הקלות שהוא לא רק לגבי מספר המשתתפים.

יפעת שאשא ביטון: אנחנו יוצאים להפסקה של 15 דקות, כדי שנציגי המשרדים יוכלו להתייעץ.

יפעת שאשא ביטון: אני מחדשת את דיון הוועדה בנושא:

יפעת שאשא ביטון: הצעת חוק להארכת תוקפן של תקנות שעת חירום (נגיף הקורונה החדש – הגבלת פעילות), התש"ף-2020.

יפעת שאשא ביטון: אנחנו נפתח עם הערה של חבר הכנסת מיקי לוי.

מיקי לוי: אני פונה ליועצת המשפטית של משרד הבריאות.

מיקי לוי: ההחמרה לא הייתה כתובה בלשון החוק, תקעתם אותה עכשיו.

מיקי לוי: מה שאת עושה עכשיו, את מבטלת את הכנסת.

מיקי לוי: 45 יום האלה שקבועים - וואלה, זה די והותר.

מיקי לוי: ברגע שאת אומרת החמרה עד אין סוף את מבטלת את מוסד הכנסת.

מיקי לוי: אני אומר לכם, חבריי מהקואליציה ומהאופוזיציה, אם תתנו יד לעניין הזה, אתם נותנים יד לביטול מעמדה של הכנסת כמחוקקת.

מיקי לוי: אסור לנו להסכים למצב שבו הממשלה תוכל להאריך עד אין סוף.

יפעת שאשא ביטון: זה לא היה בשיח.

מיקי לוי: לא יכול להיות שמשרד הבריאות מכניס את ההחמרה עכשיו לחוק.

מיקי לוי: אתם רוצים החמרה?

מיקי לוי: תכנסו את הוועדה, תביאו לשלוש קריאות בכנסת.

מיקי לוי: אתם לא המחוקקים, עם כל הכבוד לכם.

יפעת שאשא ביטון: אף אחד לא היה נותן יד לביטול הכנסת.

יפעת שאשא ביטון: ניהלנו פה שיח על המשמעות של זה.

יפעת שאשא ביטון: הנושא הזה לא קיבל אפילו את אישור הממשלה.

יפעת שאשא ביטון: הם הדגישו שיש קושי בהבאת הנושא כי הוא לא עבר את אישור הממשלה.

יפעת שאשא ביטון: אמרתי להם שאם נמצא את עצמנו במצב חירום, במצב שבו נצטרך להגיב מהר, אני מוכנה ללכת למהלך דו-סטרי.

מיקי לוי: אסור לנו להסכים לזה שהממשלה תבוא ותעשה החמרה על דעת עצמה.

יפעת שאשא ביטון: לא על דעת עצמה.

יפעת שאשא ביטון: הם אמרו שהם יבואו אלינו לוועדה.

יפעת שאשא ביטון: חבר הכנסת מיקי לוי, מה שאתה אומר פה זה בדיוק מה שדובר.

יפעת שאשא ביטון: אמרנו שזה רק ל-45 יום האלה.

יפעת שאשא ביטון: אמרנו שבכל מקרה הם יצטרכו לבוא לכאן.

יפעת שאשא ביטון: אמרנו שחברי הוועדה הם הכנסת.

נירה לאמעי רכלבסקי: כל המנגנון של ההקלה זה מנגנון שהוועדה הציעה במהלך הדיונים.

נירה לאמעי רכלבסקי: הבוקר עלה הנושא של להוסיף לזה את ההחמרה.

נירה לאמעי רכלבסקי: הנושא הזה לא היה בהצעת החוק.

יפעת שאשא ביטון: הנציגים אמרו את זה בצורה מפורשת.

יפעת שאשא ביטון: הם אפילו אמרו שזה לא קיבל את אישור הממשלה.

מיקי לוי: אולי לא נכניס את זה אם זה לא קיבל את אישור הממשלה?

יפעת שאשא ביטון: התקנות האלו הן ל-45 ימים, בלי אבל ובלי אולי.

משה אבוטבול: אין תגובה למה שביקשנו?

יפעת שאשא ביטון: כרגע אין שינויים, למעט העניין של הספרים.

יפעת שאשא ביטון: אנחנו עוברים להצבעה על ההסתייגויות.

נירה לאמעי רכלבסקי: ההסתייגות הראשונה של חבר הכנסת מיקי לוי היא לגבי גן אירועים, שמפתח החלוקה יהיה לפי מטרים, לא לפי מספר המשתתפים.

קטי קטרין שטרית: לא הגיוני שאולם אירועים של 300 אורחים יקבל 250, ואולם אירועים של 1,500 יקבל 250.

קטי קטרין שטרית: צריך לתת על זה את הדעת.

משה אבוטבול: לפחות תעלו את זה ל-350.

יפעת שאשא ביטון: אני מבקשת להצביע על ההסתייגות הראשונה.

יפעת שאשא ביטון: מי בעד, מי נגד, מי נמנע?

יפעת שאשא ביטון: ההסתייגות לא אושרה.

נירה לאמעי רכלבסקי: הסתייגות השנייה הייתה לגבי הפחתת הקנסות ב-50%, שזה משהו שאנחנו לא יכולים לעשות בחוק הזה.

יפעת שאשא ביטון: מי בעד ההסתייגות, מי נגד, מי נמנע?

יפעת שאשא ביטון: ההסתייגות לא אושרה.

נירה לאמעי רכלבסקי: הסתייגות שלישית שהציג חבר הכנסת מיקי לוי היא לגבי קיום כנסים בבתי מלון שפועלים.

יפעת שאשא ביטון: מי בעד ההסתייגות, מי נגד, מי נמנע?

יפעת שאשא ביטון: ההסתייגות לא אושרה.

נירה לאמעי רכלבסקי: אנחנו עוברים להסתייגות של חבר הכנסת רזבוזוב, לגבי הורדת מתקני שעשועים מהחוק כמקום שאסור להפעיל אותו או לשהות בו בשטח ציבורי.

יפעת שאשא ביטון: מי בעד, מי נגד, מי נמנע?

יפעת שאשא ביטון: ההסתייגות לא אושרה.

נירה לאמעי רכלבסקי: הסתייגות של חבר הכנסת אבוטבול לגבי אולמות אירועים.

נירה לאמעי רכלבסקי: הוא מציע לשנות את מספר השוהים מ-250 ל-400.

נירה לאמעי רכלבסקי: ההסתייגות לא אושרה.

נירה לאמעי רכלבסקי: אנחנו עוברים להסתייגות של חברת הכנסת יוליה מלינובסקי לגבי הארכת תוקף.

יפעת שאשא ביטון: מי בעד, מי נגד, מי נמנע?

יפעת שאשא ביטון: ההסתייגות לא אושרה.

נירה לאמעי רכלבסקי: הסתייגות שנייה היא לגבי סמכות הממשלה.

נירה לאמעי רכלבסקי: היא מציעה להוסיף מבנים שמתקיימים בהם תחרויות ספורט מקצועי.

יפעת שאשא ביטון: לגבי הנושא של קהל.

יפעת שאשא ביטון: מי בעד, מי נגד, מי נמנע?

יפעת שאשא ביטון: ההסתייגות לא אושרה.

נירה לאמעי רכלבסקי: הסתייגות שלישית היא למחוק את סעיף 2א(2), לגבי איסור שהייה במרחב ציבורי במקומות שפעילותם אסורה.

יפעת שאשא ביטון: מי בעד, מי נגד, מי נמנע?

יפעת שאשא ביטון: ההסתייגות לא אושרה.

נירה לאמעי רכלבסקי: הסתייגות רביעית היא לסעיף 3, לגבי אחריות מעסיק, לגבי כל הנושא של טופס חתימה ידני, פירוט של מה יהיה בטופס.

יפעת שאשא ביטון: מי בעד, מי נגד, מי נמנע?

יפעת שאשא ביטון: ההסתייגות לא אושרה.

נירה לאמעי רכלבסקי: הסתייגות לסעיף 5 – הגבלת פעילות מסחר, בילוי ופנאי.

נירה לאמעי רכלבסקי: היא מציעה להוסיף את בריכת הפעוטות, ולהקטין את השטח האסור משישה מטר לארבעה מטר.

יפעת שאשא ביטון: מי בעד, מי נגד, מי נמנע?

יפעת שאשא ביטון: ההסתייגות לא אושרה.

נירה לאמעי רכלבסקי: את סעיף 6, שזה סעיף העונשין, היא מציעה למחוק.

יפעת שאשא ביטון: יש ארבע התייחסויות בהסתייגות הזאת.

יפעת שאשא ביטון: מי בעד, מי נגד, מי נמנע?

יפעת שאשא ביטון: ההסתייגות לא אושרה.

נירה לאמעי רכלבסקי: הסתייגות נוספת היא לגבי הפקחים.

נירה לאמעי רכלבסקי: היא מבקשת שהם יסתובבו עם מסיכות.

יפעת שאשא ביטון: מי בעד, מי נגד, מי נמנע?

יפעת שאשא ביטון: ההסתייגות לא אושרה.

נירה לאמי רכלבסקי: חברת הכנסת מלינובסקי הציעה להוסיף סעיף בנוגע לחובת הממשלה לעשות התאמות והנגשות, שינויים דיגיטליים.

יפעת שאשא ביטון: מי בעד, מי נגד, מי נמנע?

יפעת שאשא ביטון: ההסתייגות לא אושרה.

נירה לאמעי רכלבסקי: אנחנו עוברים להסתייגויות של הרשימה המשותפת.

נירה לאמעי רכלבסקי: הם מבקשים שתוקף התקנות יהיה עד 23 ביולי במקום עד 5 באוגוסט.

יפעת שאשא ביטון: מי בעד, מי נגד, מי נמנע?

יפעת שאשא ביטון: ההסתייגות לא אושרה.

נירה לאמעי רכלבסקי: הם ביקשו להוסיף שהרשות המקומית תקבל מהמדינה משאבים כספיים להעסקת פקחים ואכיפה.

יפעת שאשא ביטון: מי בעד, מי נגד, מי נמנע?

יפעת שאשא ביטון: ההסתייגות לא אושרה.

נירה לאמעי רכלבסקי: הסתייגות על הצורך במנגנון של התראה ואזהרה לפני ענישה.

יפעת שאשא ביטון: מי בעד, מי נגד, מי נמנע?

יפעת שאשא ביטון: ההסתייגות לא אושרה.

נירה לאמעי רכלבסקי: ההסתייגות האחרונה היא לגבי גני אירועים ואולמות, שבכל עת ישהו מספר אנשים ביחס של שני מטר לאדם.

נירה לאמעי רכלבסקי: הם מציעים שכשה

נירה לאמעי רכלבסקי: אולם מחולק לשני חלקים נפרדים, תתאפשר שהייה של מספר אנשים בכל אחד מהם.

יפעת שאשא ביטון: מי בעד , מי נגד, מי נמנע?

יפעת שאשא ביטון: ההסתייגות לא אושרה.

יפעת שאשא ביטון: כל ההסתייגויות הועלו לדיון ופורטו על ידי כל מי שהגיש אותן.

יפעת שאשא ביטון: אנחנו מצביעים כרגע על הנוסח כפי שהוא, כולל התיקונים שהעליתם בדיון - העניין של הספרים ובעלי המקצוע הנוספים שנמצאים באותו סעיף.

נירה לאמי רכלבסקי: והסעיף הפלילי שהקריאה עורכת דין וגנר.

לילך וגנר: וגם ההתאמות הנדרשות לסעיף הסודיות של הרשימה הטלפונית.

נירה לאמעי רכלבסקי: החלת סעיף הסודיות על כל הטלפונים שמקבל בעל אולם תרבות.

יפעת שאשא ביטון: אנחנו מצביעים על הנוסח שנמצא מולנו, כולל על התיקונים שהכנסנו בדיון בוועדה.

יפעת שאשא ביטון: אנחנו מצביעים לקריאה שנייה.

יפעת שאשא ביטון: מי בעד, מי נגד, מי נמנע?

יפעת שאשא ביטון: הצעת החוק אושרה לקריאה שנייה.

יפעת שאשא ביטון: אנחנו מצביעים על הנוסח לקריאה שלישית.

יפעת שאשא ביטון: מי בעד, מי נגד, מי נמנע?

יפעת שאשא ביטון: הצעת החוק אושרה לקריאה שלישית.

יפעת שאשא ביטון: אנחנו מגישים רביזיה.

יפעת שאשא ביטון: נתכנס פה בעוד חצי שעה.

יפעת שאשא ביטון: אני מחדשת את הדיון בנושא הצעת חוק להארכת תוקפן של תקנות שעת חירום (נגיף הקורונה החדש – הגבלת פעילות), התש"ף-2020.

יפעת שאשא ביטון: אנחנו מצביעים על הרביזיה.

יפעת שאשא ביטון: מי בעד הרביזיה, מי נגד, מי נמנע?

יפעת שאשא ביטון: הרביזיה אושרה.

יפעת שאשא ביטון: אנחנו פותחים מחדשים את הדיון.

מיכל גולדברג: בסעיף 2 להצעת החוק – סמכות הממשלה, ברישה כתוב שעל אף האמור בסעיף 1, הממשלה רשאית לתקן, בצו, באישור הוועדה את מספר השוהים המותר באירוע המתקיים באולם אירועים וכו', ולקבוע כי מקום או עסק שהפעילות בו אסורה ניתן להפעלה.

מיכל גולדברג: אנחנו מבקשים להוסיף את המילים: "או לקבוע כי אסורה הפעלה של מקום או עסק שהפעילות בו מותרת לפי תקנה 5(ב), למעט מקום כאמור בתקנה 5(ב)(2)".

מיכל גולדברג: בתקנה 5(ב) מפורטים המקומות שהפעילות שלהם נאסרה בעבר ואפשרנו לפתוח עם ההקלות.

מיכל גולדברג: בתקנה 5(ב)(2) יש לנו חנות למכירת מזון, מוצרי היגיינה, אופטיקה, בתי מרקחת, אותם מקומות שהיו פתוחים כל העת, אותם מקומות חיוניים.

מיכל גולדברג: אנחנו מדברים על צו שהממשלה מאשרת אותו, כשהאישור של הוועדה נדרש מראש, לא בדיעבד.

יפעת שאשא ביטון: זאת אומרת, הדבר חייב להגיע לדיון בוועדה ולאישור הוועדה.

לילך וגנר: המשמעות היא שנכתוב בנוסח שהם ייכללו בתקנה 5(א) לתוספת, שהיא תקנה שקובעת מקומות שפעילותם אסורה.

נירה לאמעי רכלבסקי: זה בדיוק מה שביקשתי מקודם.

נירה לאמעי רכלבסקי: אמרתם שאתם מביאים הסדר ספציפי.

נירה לאמעי רכלבסקי: זה לא הסדר ספציפי.

נירה לאמעי רכלבסקי: אתם אומרים שאפשר להחמיר בכל מה שכתוב בחוק הזה, לא במקום ספציפי.

נירה לאמעי רכלבסקי: אתם מחילים את ההחמרה על כל התוספת שלא בשלוש קריאות כפי שהחוק חייב מלכתחילה, אלא רק באישור של ועדה, חוץ מאשר על חנויות - -

מיכל גולדברג: החוק כולל עוד הרבה מקומות.

מיכל גולדברג: תקנה 3(א)(1) כוללת כל מקום הפתוח לציבור, שבזה אנחנו לא נוגעים.

מיכל גולדברג: נירה, אנחנו מתחמים את זה למקומות שמפורטים בתקנה 5(ב).

נירה לאמעי רכלבסקי: זה כל סוגי העסקים.

מיכל גולדברג: אלה לא כל סוגי העסקים במדינת ישראל.

מיכל גולדברג: מדובר בעסקים שמפורטים ב-5(ב), למעט מה שהזכרתי.

מיכל גולדברג: אנחנו לא מבקשים לסגור אותם, אנחנו רק מבקשים לאפשר את הסמכות לממשלה לקבוע את זה בצו באישור הוועדה, אם כמובן זה יידרש.

מיכל גולדברג: אנחנו מקווים מאוד שזה לא יידרש, שלא נצטרך להגיע לכאן.

יפעת שאשא ביטון: אני רק מחדדת, זה לא על כל המקומות שפתוחים לציבור.

יפעת שאשא ביטון: זה לא כולל את סעיף 3.

יפעת שאשא ביטון: יש פה התייחסות רק לסעיף 5.

יפעת שאשא ביטון: אנחנו מצביעים על נוסח החוק לקריאה שנייה עם השינוי לנוסח.

יפעת שאשא ביטון: מי בעד, מי נגד, מי נמנע?

יפעת שאשא ביטון: הצעת החוק אושרה לקריאה שנייה.

יפעת שאשא ביטון: אנחנו מצביעים לקריאה שלישית.

יפעת שאשא ביטון: מי בעד, מי נגד, מי נמנע?

יפעת שאשא ביטון: הצעת החוק אושרה לקריאה שלישית.

טלי פלוסקוב: אני מגישה רביזיה.

יפעת שאשא ביטון: אנחנו ניפגש ב-14:05.

יפעת שאשא ביטון: אני מחדשת את הדיון בנושא הצעת חוק תוקפן של תקנות שעת חירום (נגיף הקורונה החדש – הגבלת פעילות), התש"ף-2020.

יפעת שאשא ביטון: הוגשה רביזיה על ידי חברת הכנסת טלי פלוסקוב.

יפעת שאשא ביטון: המבקשת אינה נוכחת.

יפעת שאשא ביטון: בהעדר המבקשת הרביזיה נופלת, אנחנו לא יכולים לקיים דיון, ולכן ההצבעה שלנו נשארת בתוקף, אישרנו את הצעת החוק בקריאה שנייה ושלישית.

יפעת שאשא ביטון: תודה רבה, הדיון סגור.